РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број 06-2/55-23

17. мај 2023. године

Б е о г р а д

З А П И С Н И К

СЕДМЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 17. МАРТА 2023. ГОДИНЕ

Седница је почела у 12,00 часова.

Седницом је председавао Синиша Ковачевић, председник Одбора.

Седници су присуствовали: Лепомир Ивковић, Небојша Бакарец, Наташа Јовановић, Бранислав Јосифовић, Сташа Стојановић, др Данијела Грујић, Татјана Манојловић, Драгана Миљанић, Едис Дургутовић, проф. др Тамара Миленковић Керковић, Розалија Екрес и Александар Јовановић, чланови Одбора.

Седници су присуствовали: Нада Мацура (Милорад Бојовић), Душан Марић (Наташа Тасић Кнежевић), Дуња Симоновић Братић (Наташа Богуновић), заменици чланова Одбора.

Поред чланова Одбора, седници су присуствовали: Миодраг Ивановић, државни секретар Министарства културе, Зоран Вапа, председник Националног савета за културу као и Жељко Бодрожић председник Независног удружења новинара Србије (НУНС).

Председник Одбора Синиша Ковачевић констатовао је да седници присуствује 16 народних посланика и да су испуњени услови за рад и пуноважно одлучивање.

Небојша Бакарец, заменик председника Одбора, изнео је Предлог за измену дневног реда тако да он гласи:

1. Разматрање Предлога закона о измени и допуни Закона о култури (број 011-416/23 од 3. марта 2023. године), који је поднела Влада, у начелу,

2. Разматрање Извештаја о раду Националног савета за културу (број 02-398/23 од 28. фебруара 2023. године).

Председник Одбора ставио је Предлог измене дневног реда Небојше Бакареца, заменика председника Одбора на гласање.

Одбор је већином гласова (десет „за“ и шест „против“) усвојио Предлог измене дневног реда.

На предлог председавајућег, Одбор је већином гласова усвојио (десет „за“, четири „против“ и двоје „није гласало“) следећи:

Д н е в н и р е д

1. Разматрање Предлога закона о измени и допуни Закона о култури (број 011-416/23 од 3. марта 2023. године), који је поднела Влада, у начелу,

2. Разматрање Извештаја о раду Националног савета за културу (број 02-398/23 од 28. фебруара 2023. године).

Заменик председника Одбора Небојша Бакарец констатовао је да седници присуствује десет народних посланика и да су испуњени услови за рад и пуноважно одлучивање.

ПРВА ТАЧКА ДНЕВНОГ РЕДА: Разматрање Извештаја о раду Националног савета за културу (број 02-398/23 од 28. фебруара 2023. године)

Заменик председника Одбора је пре преласка на рад по утврђеном дневном реду обавестио да је на основу члана 17. став 3. Закона о култури Национални савет за културу 28. фебруара 2023. године Народној скупштини поднео Извештај о раду Националног савета за културу за период од децембра 2021. до децембра 2022. године.

Зоран Вапа, председник Националног савета за културу, навео је да се отпочело са радом на Стратегији развоја културе која није постојала још од 2009. године и да се дошло до закључка да се иста треба доносити на период од пет година а не на период од десет година ради ефикасније реализације циљева који су њој наведени. Као основни приоритети дефинисани су унапређење програмске делатности институција у култури, улагања у инфраструктурне објекте културе као и усаглашавање законодавне регулативе. Појавила се потреба да се у Ужицу, Нишу и Крагујевцу а под надлежности Народне библиотеке и Библиотеке Матице српске отворе нове конзерваторске радионице за стару и ретку књигу. Формирана је кућа ћирилице у Бајиној Башти и фокус је осим очувања традиције ћириличног писма и на лекторима српског језика који су ван граница наше земље. Подсетио је да јединице локалне самоуправе издвајају средства за културу, аутономне покрајне као и да се значајна средства опредељују за очување наше културе у другим земљама. Напоменуо је и то да је на наредној седници Националног савета за културу планирано усвајање Програма рада за 2023. годину те ће се на тај начин наставити са радом и започетим активностима у континуитету.

Розалија Екрес подсетила је да је у јуну 2021. године изменом Закона о култури дефинисано да у Национални савет за културу савети националних мањина имају право да предложе два члана, што јасно показује да Влада Републике Србије активно ради на спровођењу интегративних културних политика као и уважавању како националне тако и регионалне различитости уз истовремено неговање заједничког културног наслеђа. Похвалила је рад Националног савета за културу додавши да ће гласати за извештај који је на дневном реду ове седнице.

Бранислав Јосифовић истакао је важност овог саветодавног тела састављеног од стручних људи који своје мишљење и сугестије достављају и Министарству културе као и свим другим надлежним установама културе. Такође похвалио је иницијативу за отварање регионалних центара за стручне послове у области културе као и иницијативу за олакшавање запошљавања у установама културе. Препозната је важност децентрализације културе кроз програм „Градови у фокусу“ који кроз конкурсе активно ради на регионалној заступљености свих крајева Србије. Предложио је да се кроз План рада за наредну годину у фокус ставе установе културе чији је оснивач јединица локалне самоуправе.

Такође похвалио је општину Књажевац која седам процената свог буџета опредељује за установе културе као и за манифестације из области културе. Најавио је да ће се општина Књажевац обратити Министарству културе са иницијативом за оснивање легата Драгославу Живковићу, такође додао је да је урађен целокупан пројекат као и да је прикупљена сва потребна документација ради стручне и финансијске помоћи за реализацију истог.

Наташа Јовановић навела је да када је пројекат „Дана ћирилице“ у Бајиној Башти почео да се развија можда нико није имао представу да ће он напредовати до националног нивоа. Истакла је да је овај пројекат прерастао у једну од највећих културних манифестација у нашој земљи са основним циљем неговања српског писма, такође подсетила је да су монаси манастира Рача сачували ћирилицу, да су развили књижевно преписивачку школу као и да је Мирославово јеванђеље управо чувано у овом манастиру. Похвалила је и Парк ћирилице који је основан у центру Бајине Баште. Такође подржала је оснивање Музеја ћирилице који мора имати национални карактер јер је очување српског језика и ћириличног писма од изузетне важности за нашу државу као и национални идентитет. Похвалила је рад на даљој ревитализацији Музеја жртава геноцида у Крагујевцу истакавши да ће се после више од педесет година инсталирати грејање, такође подсетила је да је град Крагујевац издвојио средства за обнову купола на згради музеја.

На крају свог излагања нагласила је да локална самоуправа града Крагујевца стоји на располагању за сваки вид сарадње са Министарством културе и Владом Републике Србије.

Небојша Бакарец похвалило је Извештај Националног савета за културу на основу кога се јасно види да Национални савет за културу активно ради на спровођењу плана рада као и да се залаже за унапређивање рада установа културе кроз предлоге и сугестије које упућује надлежним институцијама.

Одбор је једногласно (десет „за“), одлучио да предложи Народној скупштини да прихвати Извештај о раду Националног савета за културу од 28. фебруара 2023. године.

ДРУГА ТАЧКА ДНЕВНОГ РЕДА: Разматрање Предлога закона о измени и допуни Закона о култури (број 011-416/23 од 3. марта 2023. године), који је поднела Влада, у начелу

Заменик председника Одбора је пре преласка на рад по утврђеном дневном реду обавестио да је Влада Републике Србије 3. марта 2023. године поднела Народној скупштини Предлог закона о измени и допуни Закона о култури.

Миодраг Ивановић, државни секретар Министарства културе, навео је да је предложеном изменом предвиђено да се у члану 1. Закона, Стратегија развоја културе уместо на десет доноси на период од пет година, затим у члану 2. предвиђено је да статус из члана 21а) добије Задужбина Светог манастира Хиландар. Нагласио је да је уставни основ за доношење овог закона члан 97. тачка 10. према коме Република Србија уређује и обезбеђује између осталог и систем у области културе.

Такође предложеном изменом Закона о култури по којој се Стратегија развоја културе уместо на период од десет година доноси на период од пет година врши се усклађивање овог закона са Законом о планском систему Републике Србије односно са чланом 11. став 3. овог закона којим је утврђено да се стратегија по правилу усваја за период од пет до седам година а остваривање њених циљева планира и прати посредством акционог плана за спровођење стратегије.

Подсетио је да је ранијим изменама и допунама Закона о култури утврђено да Стратегију развоја културе уместо Народне скупштине доноси Влада Републике Србије. Такође и да одредбом члана 6. важећег Закона о култури утврђен је општи интерес у култури који према тачки 13. наведеног закона обухвата и програме и пројекте установа културе, удружења у култури и других субјеката у култури који својим квалитетом доприносе развоју културе и уметности. Важећим чланом 21а Закона о култури предвиђено је да сходно члану 6. тачка 13. наведеног закона, САНУ, Матица српска, Српска књижевна задруга, Културно просветна заједница Србије, Задужбина Илије М коларца, Вукова задужбина и Задужбина доситеја Обрадовића уживају посебну бригу. Наведеном законском одредбом издвојени су темељни и комплексни субјекти чији је допринос српској култури континуиран и оверен.

Полазећи од значаја који Свети манастир Хиландар и Задужбина Светог манастира Хиландара имају за културу, историју и традицију српског народа, предлаже се да статус из члана 21а Закона о култури добије и Задужбина Светог манастира Хиландар.

Напоменуо је и то да у складу са чланом 6. став 2. као и чланом 49. став 1. тачка 4) Уредбе о методологији управаљања јавним политикама, анализа ефеката јавних политика и прописа и садржају појединачних докумената јавних политика уз Предлог закона не треба да се приложи извештај о спроведеној анализи ефекта, с обзиром на то да се овим актом врши усклађивање са Законом о планском систему Републике Србије тј. са чланом 11. став 3. овог закона у коме је утврђено да се стратегија по правилу усваја за перио од пет до седам година.

На крају свог излагања додао је да су за спровођење овог акта средства обезбеђена Законом о буџету Републике Србије за 2023. годину на разделу 29, Програму 1202 који се бави унапређењем система заштите културног наслеђа, П/А 0005 – Обнова и заштита Манастира Хиладар, апропријацији економске класификације 481- дотације невладиним организацијама у износу од 13 милиона динара док ће средства за 2024. И 2025. Бити планирана у процесу припреме буџета.

Небојша Бакарец истакао је значај предложених измена Закона о култури које ће омогућити боље и оперативније праћење као и кориговање спровођења циљева који су дефинисани Стратегијом развоја културе. Такође посебно је поздравио измену која дефинише да статус из члана 21а) добије Задужбина светог Манастира Хиландар сходно значају који овај манастир има за српски народ и државу.

Наташа Јовановић подсетила је на усвојени Закон о Хиландару 2021. године, који је претходио овој предложеној измени закона. Подсетила је да је те године опредељено 360 милиона за обнову манастира Хиландар који је центар српске духовности. Такође да од времена краља Милутина није реконструисан главни храм манастира као и то ће се исти обновити у скоријој будућности. Похвалила је рад министарства Културе и Владе Републике Србије истичући да је коначно препозната важност Светог манастира Хиландар за очување нашег националног идентита. На крају свог излагања додала је да ће гласати за предложену измену закона.

Душан Марић подсетио је да је Законом о култури прописано да држава води посебну бригу о САНУ, Матици српској, Српској књижевној задрузи, Културно просветној заједници Србије, Задужбини Илије М. коларца, Вуковој задужбини и Задужбини Доситеја Обрадовића као и да ће се предложеном изменом закона додати и Свети манастир Хиландар што сматра веома важним. Истакао је да се ради о наставку једне свеобухватне националне политике коју спроводи Влада Републике Србије. Подсетио је да је захваљујући донацији Републике Србије већ следеће године бити саниране све последице пожара који је захватио Свети манастир Хиландар 2004. године. На крају свог излагања навео је да ће подржати измене Закона о култури које су на дневном реду ове седнице.

Дуња Симоновић Братић похвалила је предложену измену Закона о култури истичући значај Светог манастира Хиландар за целокупан српски народ.

Одбор је једногласно (десет „за“), одлучио да предложи Народној скупштини да прихвати Предлог закона о измени и допуни Закона о култури, који је поднела Влада, у начелу.

Одбор је, једногласно (десет „за“) усвојио предлог да се за известиоца Одбора на седници Народне скупштине одреди Небојша Бакарец, заменик председника Одбора.

Седница је завршена у 13,10 часова.

СЕКРЕТАР ЗАМЕНИК ПРЕДСЕДНИКА

Дана Гак Небојша Бакарец